**Қўшработ тумани ҳокими Оқбутаев Химмат Қучқаровичнинг  Ўзбекистон Республикаси Конституцияси қабул қилинганининг 26 йиллигига бағишланган тадбирдаги**

**МАЪРУЗАСИ**

**Ассалому алайкум, азиз юртдошлар, ҳурматли фаоллар ва байрам тадбири иштирокчилари!**

Ижозат бергайсизлар, барчангизни, сизлар орқали бутун туманимиз аҳлини бугунги улуғ айём – Ўзбекистон Республикаси Конституцияси қабул қилинганининг 26 йиллик байрами билан самимий муборакбод этаман.

Ўтган вақт тарихан қисқа бўлса-да, мана шу даврда мамлакатимиз мустақил ва суверен давлат сифатида шаклланиб, жаҳон ҳамжамиятидан муносиб ўрин эгаллади, ҳуқуқий демократик давлат қуриш ва эркин фуқаролик жамиятини барпо этиш йўлида жамиятнинг ижтимоий, иқтисодий ва сиёсий соҳаларида асрларга татигулик ишлар амалга оширилди.

Ўзбекистоннинг халқаро майдондаги обрўси оширилди. Фуқароларимизнинг давлатга ва эртанги кунга ишончи ошиб, юртимизда тинчлик ва осойишталик ҳукм сурди.

Албатта, бунда миллий мустақиллигимиз ва ривожланиш йўлимизнинг пойдевори бўлмиш мамлакатимиз Конституцияси ислоҳотларнинг ҳуқуқий асоси ва кафолати бўлиб хизмат қилмоқда.

**Қадрли байрам иштирокчилари!**

Бундан 1 йил аввал сизлар билан мана шу залда Конституциямизнинг 25 йиллигини нишонлаш билан бирга туманда ижтимоий-иқтисодий соҳада амалга оширилиши лозим бўлган ишларимиз тўғрисида фикрлашиб олган эдик.

Мустақиллик йилларида, айниқса, сўнгги 2 йил давомида муҳтарам Президентимиз Шавкат Мирзиёев раҳбарлигида жамиятимизнинг барча соҳаларидаги каби фуқароларимизнинг Конституцияда мустаҳкамланган ижтимоий ҳуқуқларини таъминлашда маълум ишлар амалга оширилди.

Фурсатдан фойдаланиб, жорий йилнинг ўтган даврида эришилган ютуқлар тўғрисида қисқача тўхталсам.

Хусусан, кам таъминланган оилалар учун **20 та** 3 хонали, **2 та** 2 қаватли 36 хонадондан иборат уй-жойлар қуриб фойдаланишга топширилди, **12 та**сининг бошланғич бадали давлат томонидан тўлаб берилди, **25 та** кам таъминланган оилаларнинг уйларини таъмирлаш учун 10 миллион сўмдан маблағ ажратилди, **5 та** кам таминланган оилалар учун эса тубдан янги уй-жойлар қуриб берилди.

Бундан ташқари, **ўнлаб** фуқароларимизнинг уй-жойлари учун қурилиш материаллари олиб берилди.

Анчадан бери оқсаб келаётган мактабгача таълим тизими муҳтарам Юртбошимизнинг ташаббуслари билан давлат сиёсати даражасига кўтарилиб, соҳага катта эътибор қаратилди ва берилган имтиёзлар натижасида жорий йилда **2 та** давлат, ҳар бирининг қиймати **1,5 млрд**.дан ортиқ бўлган **5 та** давлат-хусусий шерикчилик асосидаги боғчалар қурилиши бошланиб, шу йилнинг декабр ойида уларни фойдаланишга қабул қиламиз. Бунинг натижасида 600 нафардан зиёд фарзандларимизнинг боғчага бориши қамраб олинади.

Умумтаълим тизимида жорий йилда **8 млрд.** **713 миллион** сўмлик маблағ эвазига **4 та** мактаб қурилди ва **2 та** мактаб капитал таъмирланди. Шунингдек, маҳаллий бюджет ҳисобидан **60 та** мактабнинг иситиш тизими ва том қисми **1 млрд. 950 миллион** сўм маблағ эвазига таъмирланди.

Шунингдек, маҳаллий бюджетдан **5343 нафар** кам таъминланган оилаларга жами **11 млрд. 305 миллион** сўмлик ижтимоий нафақалар берилди.

Бундан ташқари, кам таъминланган оилалар учун **104 та** газ плита ва маиший техникалар, ногиронлиги бор фуқаролар учун   **104 та** ногиронлик аравачалари, **14 та** эшитиш мосламаси, **15 та** қўлтиқтаёқ, **30 та** ҳасса, **12 та** протез ортопедиялар тарқатилди, **275 нафар** фуқароларга имтиёзли даволаниш учун йўлланма ва ордерларберилди.

Аҳолининг сифатли тиббий хизматга бўлган талабини қондириш нуқтаи назаридан шифохона ва поликлиникаларда иситиш тизими, қаттиқ ва юмшоқ жиҳозлар билан таъминлаш, жорий таъмирлаш борасида 5 млрд.дан ортиқ маблағ сарфланди.

Маълумки, туман қишлоқ хўжалигида катта ер майдонларига эга бўлса-да, аҳоли ва фермерлар томонидан ер ҳайдаш ва унга ишлов беришда жиддий қийинчиликларга дуч келаётганлигини инобатга олган ҳолда жорий йилнинг март ойида Юртбошимизнинг Самарқанд вилоятига ташрифлари давомида туманимиз фаолларининг мурожаатлари қаноатлантирилиб, 14 та юқори унумли ҳайдов тракторлари тиркамалари билан имтиёзли кредит асосида 1 кунда олиб келинди.

Қурилиши тўхтаб қолган Оқчобсой сувомборида инекция ишлари бошланиб, 2019 йилда ишга туширилиши режалаштирилди.

Аҳоли ва фермер хўжаликларини сув билан таъминлашга қаратилган Оқтепа сойида сув омборини қуриш бўйича лойиҳалаштириш ишлари бошланди.

Катта имкониятларга эга бўлган ва ҳозирда филиал сифатида Каттақўрғон ўрмон хўжалигига бириктирилиб фаолият кўрсатаётган Фозилмон ўрмон хўжалигининг фаолияти қайта тикланди.

Суюлтирилган газ билан таъминлаш 2014 йилда бошланган бўлиб, хонадонларнинг 12 % и табиий газ билан газлашган бир пайтда ўтган 4 йил давомида бор-йўғи 6,5 минг та хонадонга суюлтирилган газ етказиб берилган.

Ўтган 1 йилда эса 12 700 та газ баллон етказиб берилди, 2 та махсус газ баллон ташиш машинаси олиш, 2 та газ тақсимлаш ускунасини қуриш режалаштирилди.

Қолаверса, ўтган йилдаги мурожаатлар таҳлилига кўра, кўплаб мурожаатлар электр таъминотидаги узилишлар тўғрисида бўлиб, ўтган 5 йилда бу соҳада электр таъминоти корхонаси томонидан тармоқларни, трансформаторларни янгилаш бўйича 2 млрд. 800 млн. сўмлик ишлар амалга оширилган бўлса, кейинги 1 йил давомида қарийб 12 млрд. сўмдан зиёд ишлар бажарилди, қиймати 2 млрд.дан 4 млрд.гача бўлган 3 та трансформаторлар алмаштирилди ва бир неча километр узунликдаги тармоқлар янгиланди.

Шунингдек, ўтган 5 йил давомида 6 млрд. сўмлик йўлларни таъмирлаш, авфальтлашга маблағ сарфланган бўлса, сўнгги 1 йилда эса 11 млрд. 800 млн. сўм маблағ ёки ўтган 5 йилга нисбатан 4 млрд.дан кўп маблағ сарфланди, туман йўл корхонасининг моддий-техника базасини мустаҳкамлаш нуқтаи назардан 2 млрд. 300 млн. сўмлик техника билан таъминланди ва 5 млрд. 700 млн. сўмлик завод қурилиб, фойдаланишга топширилди.

Яна бир муҳим ютуғимиз шундаки, аҳоли ва фермер хўжаликларини тадбиркорликка кенг жалб қилиш борасида ўтган 5 йил давомида жами 10 млрд. сўм атрофида кредитлар ажратилган бўлса, олиб борилган тушунтириш-тарғибот ишлари натижасида жорий йилнинг ўзида бу соҳада 50 млрд.дан ортиқ кредит маблағлари ажратилиши таъминланди.

Бунинг натижасида жорий йилнинг ўтган даврида туманда тадбиркорлик 2 бараварга ошиб, 2017 йилга нисбатан 502 тага кўпайди.

 Туманни ижтимоий-иқтисодий ривожлантириш дастурига асосан жами 318,2 млрд. сўмлик 337 та лойиҳалар режалаштирилган бўлиб, шундан:

А) Саноат йуналишида жами 112,7 млрд. сўмлик 46 та лойиҳа;

Б) Хизмат кўрсатиш ва сервис йўналишида жами 43,1 млрд. сўмлик 105 та лойиҳа;

В) Қишлоқ хўжалиги йўналишида эса жами 162,4 млрд. сўмлик 186 та лойихалардир.

Сизларни Конституциямизнинг қутлуғ байрами билан яна бир бор самимий табриклаб, юртимизга тинчлик, барчангизга сиҳат-саломатлик, оилавий хотиржамлик тилайман. Озод ва обод диёримизга кўз тегмасин.

**Эътиборларингиз учун раҳмат!**

**2018 йил 7 декабр**